《感兴》
宋代·邓林

竹帛功名九折车，栖迟岩野竟何如。
浣花溪上寻佳句，积谷山头读异书。
江左风流空醖藉，淮南烟景尚凋疏。
太平十二河汾策，几欲排云谒帝居。

作者简介：宋福州福清人，字楚材。孝宗淳熙五年进士。授泰和簿。与辛弃疾、周必大、陈傅良、戴溪、朱熹、吕祖谦等为友。曾三上书于朝，讥切朝政。时朝议欲授以中都干官，或沮之，改石城丞。有《虚斋文集》。